РЕГЛАМЕНТ (ЕО) № 1187/2009 НА КОМИСИЯТА
от 27 ноември 2009 година
за определяне на специалните подробни правила за прилагането на Регламент (ЕО) № 1234/2007 на Съвета по отношение на лицензиите за износ и възстановяванията при износ за мляко и млечни продукти
(преработена версия)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 161, параграф 3, член 170 и член 171, параграф 1 във връзка с член 4 от него,
като има предвид, че:
(1)
В Регламент (ЕО) № 1234/2007 наред с другото се определят общи правила за възстановяванията при износ в сектора на млякото и млечните продукти, по-специално за да се даде възможност за наблюдение на ограниченията на възстановяванията по отношение на стойността и количествата. Подробните правила за прилагането на посочените общи правила са предвидени в Регламент (ЕО) № 1282/2006 на Комисията от 17 август 2006 г. за определяне на специалните подробни правила за прилагането на Регламент (ЕО) № 1255/1999 на Съвета относно лицензиите за износ и възстановяванията при износ за мляко и млечни продукти (2).
(2)
Регламент (ЕО) № 1282/2006 е бил неколкократно и съществено изменян (3). Поради необходимостта от по-нататъшни изменения и с оглед постигане на яснота посоченият регламент следва да бъде преработен.
(3)
В рамките на Споразумението за селското стопанство (4), сключено по време на Уругвайския кръг от търговските преговори по Общото споразумение за митата и търговията (ГАТТ) и одобрено с Решение 94/800/ЕО на Съвета (5) (наричано по-долу „Споразумението за селското стопанство“), възстановяванията при износ на селскостопански продукти, включително на млечни продукти, са ограничени в рамките на всеки 12-месечен период от 1 юли 1995 г. нататък по отношение на максималното количество и максималната стойност. За да се гарантира спазването на ограниченията, издаването на лицензии за износ следва да се наблюдава и следва да се приемат процедури за разпределяне на количествата, които може да се изнасят с възстановяване.
(4)
За да бъде предоставено възстановяване, продуктите следва да отговарят на съответните изисквания на Регламент (ЕО) № 852/2004 на Европейския парламент и на Съвета от 29 април 2004 година относно хигиената на храните (6) и на Регламент (ЕО) № 853/2004 на Европейския парламент и на Съвета от 29 април 2004 година относно определяне на специфични хигиенни правила за храните от животински произход (7), а именно да бъдат приготвени в одобрен обект и да отговарят на изискванията за идентификационната маркировка, определени в раздел I от приложение II към Регламент (ЕО) № 853/2004.
(5)
За да се осигури ефективен контрол за спазване на ограниченията, за количествата, които надвишават посочените в лицензията количества, следва да не се изплащат възстановявания.
(6)
Лицензиите за износ следва да се издават с фиксиран срок на валидност.
(7)
За да се гарантира надеждността на проверките на изнасяните продукти и да се минимизира рискът от спекулации, следва да се ограничи възможността за смяна на продукта, за който е издадена лицензията.
(8)
В член 4, параграф 2 от Регламент (ЕО) № 612/2009 на Комисията от 7 юли 2009 г. за установяване на общи подробни правила за прилагане на режима на възстановяванията при износ на земеделски продукти (8) се определят правилата за използването на лицензии за износ с предварително фиксиране на възстановяването при изнасяне на продукти с 12-цифрен код, различен от отбелязания в клетка 16 от лицензията. Посочената разпоредба е приложима в конкретен сектор само ако са били определени категориите продукти, посочени в член 13 от Регламент (ЕО) № 376/2008 на Комисията от 23 април 2008 година за определяне на общи подробни правила за прилагане на режима на лицензии за внос и износ и сертификати за предварително фиксиране за селскостопанските продукти (9), и групите продукти, посочени в член 4, параграф 2, първа алинея, второ тире от Регламент (ЕО) № 612/2009.
(9)
За сектора на млякото и млечните продукти категориите продукти вече са определени в съответствие с категориите, предвидени в Споразумението за селското стопанство. С оглед на разумното управление това използване на категории следва да се запази. С цел опростяване и постигане на пълнота групите продукти, посочени в член 4, параграф 2, първа алинея, второ тире от Регламент (ЕО) № 612/2009, следва да бъдат заменени и да се основават на кодовете на Комбинираната номенклатура. Ако действително изнасяният продукт се различава от продукта, отбелязан в клетка 16 от лицензията, следва да се прилагат общите разпоредби на член 4 от Регламент (ЕО) № 612/2009. За да не се допусне дискриминация между операторите, които извършват износ по сегашния режим, и тези, които изнасят по настоящия регламент, упоменатата разпоредба може да се прилага с обратна сила по искане на притежателя на лицензията.
(10)
За да се даде възможност на операторите да участват в тръжни процедури, открити от трети държави, без да се засягат ограниченията по отношение на обема, трябва да се въведе система на временни лицензии, която да дава на спечелилия търга право на пълна лицензия. За да се осигури правилното използване на тези лицензии, посочената страна на местоназначение следва да бъде задължително местоназначение при износа на някои продукти с възстановяване.
(11)
За да се осигури ефективно наблюдение върху издадените лицензии, което зависи от предоставянето на информация от държавите-членки на Комисията, е необходимо да се предвиди период на изчакване преди издаването на лицензиите. За да се осигури гладкото действие на разпоредбите, а най-вече справедливо разпределение на наличните количества в рамките на ограниченията, предвидени със Споразумението за селското стопанство, следва да се предвидят различни мерки за управление и по-специално да се предвиди разпоредба за временно спиране на издаването на лицензии и за прилагане на коефициент на разпределение към заявените количества при необходимост.
(12)
Износът на продукти в рамките на операции за хранителни помощи следва да се изключи от някои разпоредби относно издаването на лицензии за износ.
(13)
Методът за определяне на възстановяването за съдържащи добавена захар млечни продукти, чиято цена се определя от цената на съставките, следва да се установи в зависимост от процента на съставките, които се съдържат в тях. Но за да се улесни управлението на възстановяванията за тези продукти, по-специално на мерките за осигуряване на съответствие с поетите задължения за износа в контекста на Споразумението за селското стопанство, следва да се определи максимално количество за включената захароза, за което може да се предостави възстановяване. Четиридесет и три процента тегловно съдържание на захароза в целия продукт следва да се счита за представително за такива продукти.
(14)
В член 12, параграф 5, буква в) от Регламент (ЕО) № 612/2009 се предвижда, че възстановявания могат да се предоставят за съставки с произход от Общността в преработеното сирене, произведено под режим на активно усъвършенстване. За да се гарантира правилното действие на тази специална мярка и да се осигури възможност за ефективни проверки, са необходими някои специални правила.
(15)
Съгласно споразумението, сключено между Европейската общност и Канада (10), одобрено с Решение 95/591/ЕО на Съвета (11), за сирената, които отговарят на изискванията за преференциални условия при внос в Канада, се представят лицензии за износ, издадени от Общността. Следва да се определят подробните правила за издаване на такива лицензии.
(16)
Общността има възможността да определя кои вносители имат право да внасят сирене от Общността в Съединените щати в рамките на допълнителната квота, произтичаща от Споразумението за селското стопанство. За да се даде възможност на Общността да максимизира стойността на квотата, следва да се установи процедура за определяне на вносителите въз основа на разпределението на лицензиите за износ за съответните продукти.
(17)
В Споразумението за икономическо партньорство между държавите от КАРИФОРУМ, от една страна, и Европейската общност и нейните държави-членки, от друга страна (12), чието подписване и временно прилагане бяха одобрени с Решение 2008/805/ЕО на Съвета (13), се предвижда Общността да управлява своя дял от тарифната квота чрез механизъм на лицензии за износ. Затова е необходимо да се определи процедурата за предоставяне на лицензии. За да се гарантира, че продуктите, внасяни в Доминиканската република, са част от квотата, и да се установи връзка между внасяните продукти и тези, посочени в лицензията за износ, при извършване на вноса износителите следва да представят заверено копие на декларацията за износ, която трябва да съдържа определена информация.
(18)
По отношение на посочената квота в член 30 от Регламент (ЕО) № 1282/2006 се определят критериите за допустимост, които следва да се спазват при подаването на заявления за лицензии за двете части от квотата. За част б) от квотата може да се подават заявления за определено количество, независимо от изнесените от заявителите количества през предходните години. Броят на заявителите за част а) от квотата нараства постоянно и количеството, за което може да се подават заявления, зависи от изнесените от заявителите количества през предходните години. Поради свръхпредлагането на мляко на прах на световния пазар през последните години, количеството на внасяното в Доминиканската република мляко на прах с произход от Общността намаля и поради това изнесените през предходните години количества, въз основа на които може да се подават заявления за част а) от квотата, са малки. Затова е целесъобразно да се позволи на отговарящите на изискванията за част а) заявители да подават заявления за част б). Следва обаче да се изключи подаването на заявления за двете части на квотата.
(19)
За да се максимизира използването на квотата и да се намали административната тежест за износителите, дерогацията, с която се разрешава лицензията за износ да се използва и за продукт с 12-цифрен продуктов код, различен от посочения в клетка 16 от лицензията, ако за двата продукта се предоставя възстановяване при износ с един и същ размер и ако и двата продукта са от една и съща категория или ако и двата продукта са от една и съща група, следва да се прилага и за износа за Доминиканската република.
(20)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
ГЛАВА I
ВЪВЕЖДАЩИ ПРАВИЛА
Член 1
С настоящия регламент се установяват:
а)
общите правила относно лицензиите и възстановяванията при износ от Общността за продуктите, изброени в част ХVI от приложение I към Регламент (ЕО) № 1234/2007;
б)
специалните правила за износа на продуктите по буква а) от Общността за някои трети държави.
Член 2
Регламенти (ЕО) № 376/2008 и (ЕО) № 612/2009 се прилагат, освен ако в настоящия регламент е предвидено друго.
ГЛАВА II
ОБЩИ ПРАВИЛА
Член 3
За да бъде предоставено възстановяване за продуктите, изброени в част ХVI от приложение I към Регламент (ЕО) № 1234/2007, те трябва да отговарят на съответните изисквания на Регламент (ЕО) 852/2004 и Регламент (ЕО) № 853/2004, а именно да бъдат приготвени в одобрен обект и да съответстват на изискванията за идентификационната маркировка, определени в раздел I от приложение II към Регламент (ЕО) № 853/2004.
Член 4
1. Размерът на възстановяването, което следва да се изплати, е размерът, валиден за деня на подаване на заявлението за лицензия за износ или съответно за временна лицензия.
2. Заявленията за лицензии с предварително фиксиране на възстановяването за продуктите по част ХVI от приложение I към Регламент (ЕО) № 1234/2007, които са подадени по смисъла на член 16 от Регламент (ЕО) № 376/2008 в сряда или четвъртък след края на всеки период на тръжна процедура, както е посочено в член 4, параграф 2 от Регламент (ЕО) № 619/2008 на Комисията (14), се считат за подадени в работния ден след упоменатия четвъртък.
3. В клетка 7 от заявленията за лицензии и лицензиите се отбелязва страната на местоназначение и кодът на страната или територията на местоназначение, даден в номенклатурата на страните и териториите за статистиката за външната търговия на Общността и статистиката за търговията между държавите-членки, установена с Регламент (ЕО) № 1833/2006 на Комисията (15).
Член 5
1. Категориите продукти, които са посочени в Споразумението за селското стопанство, сключено по време на Уругвайския кръг от търговските преговори по Общото споразумение за митата и търговията - ГАТТ (наричано по-долу „Споразумението за селското стопанство“), са категориите, определени в приложение I към настоящия регламент.
2. Групите продукти, посочени в член 4, параграф 2, първа алинея, второ тире от Регламент (ЕО) № 612/2009, са групите, определени в приложение II към настоящия регламент.
Член 6
1. В клетка 16 от заявленията за лицензии и лицензиите се отбелязва 12-цифреният продуктов код от номенклатурата за възстановяванията, когато се иска възстановяване, или 8-цифреният продуктов код от Комбинираната номенклатура, когато не се иска възстановяване. Лицензиите са валидни само за съответния продукт, с изключение на случаите, определени в параграфи 2 и 3.
2. Чрез дерогация от параграф 1 лицензията за износ е валидна също и за изнасянето на продукт с 12-цифрен продуктов код, различен от отбелязания в клетка 16 от лицензията, ако и за двата продукта е предоставено едно и също по размер възстановяване при износ и ако и двата продукта спадат към една и съща категория продукти съгласно приложение I.
3. Чрез дерогация от параграф 1 лицензията за износ е валидна също и за изнасянето на продукт с 12-цифрен продуктов код, различен от отбелязания в клетка 16 от лицензията, ако и двата продукта спадат към една и съща категория продукти съгласно приложение II.
В такъв случай възстановяванията се изчисляват в съответствие с член 4, параграф 2, втора алинея от Регламент (ЕО) № 612/2009.
Член 7
Лицензиите за износ са валидни от деня на издаването им по смисъла на член 22, параграф 1 от Регламент (ЕО) № 376/2008 до:
а)
края на четвъртия месец след издаването им - за продуктите с код по КН 0402 10;
б)
края на четвъртия месец след издаването им - за продуктите с код по КН 0405;
в)
края на четвъртия месец след издаването им - за продуктите с код по КН 0406;
г)
края на четвъртия месец след издаването им - за другите продукти, посочени в част ХVI от приложение I към Регламент (ЕО) № 1234/2007;
д)
датата, до която трябва да се изпълнят задълженията, произтичащи от тръжните процедури съгласно член 8, параграф 1 от настоящия регламент, и най-късно до края на осмия месец след издаването на пълна лицензия за износ съгласно член 8, параграф 3 от настоящия регламент.
Член 8
1. Когато тръжната процедура е открита от публичен орган в трета държава съгласно член 47, параграф 1 от Регламент (ЕО) № 376/2008, с изключение на тръжните процедури за продукти с код по КН 0406, операторите могат да подадат заявление за временна лицензия за износ за количеството, посочено в офертата им, при условие че предоставят гаранция.
Гаранцията за временни лицензии е равна на 75 % от сумата, изчислена в съответствие с член 9 от настоящия регламент, като минимумът е 5 EUR/100 kg.
Операторите представят доказателство, че органът, който е открил тръжната процедура, е публичен или e субект на публичното право.
2. Временните лицензии се издават на петия работен ден след деня на подаване на заявлението, при условие че не са приети мерките по член 10, параграф 2.
3. Чрез дерогация от член 47, параграф 5 от Регламент (ЕО) № 376/2008 срокът за представяне на информацията съгласно посочения параграф е 60 дни.
Преди да изтече посоченият срок, операторите кандидатстват за пълна лицензия за износ, която се издава при представяне на доказателство, че поръчката им е била възложена.
При представяне на доказателство, че офертата е отхвърлена или че количеството, за което е възложена поръчка, е по-малко от отбелязаното във временната лицензия, цялата гаранция или част от нея, в зависимост от случая, се освобождава.
4. Заявленията за лицензиите, посочени в параграфи 2 и 3, се подават в съответствие с член 12 от Регламент (ЕО) № 376/2008.
5. Разпоредбите на настоящата глава, с изключение на член 10, се прилагат за пълните лицензии за износ.
6. Страната на местоназначение по член 4, параграф 3 е задължително местоназначение по смисъла на член 26, параграф 5 от Регламент (ЕО) № 612/2009 за лицензиите, издадени в съответствие с настоящия член.
Член 9
Гаранцията, посочена в член 14, параграф 2 от Регламент (ЕО) № 376/2008, е равна на процент от определения за всеки продуктов код размер на възстановяването, приложим за деня, в който е подадено заявлението за лицензия за износ, както следва:
а)
15 % за продуктите с код по КН 0405;
б)
15 % за продуктите с код по КН 0402 10;
в)
15 % за продуктите с код по КН 0406;
г)
15 % за другите продукти, посочени в част XVI от приложение I към Регламент (ЕО) № 1234/2007.
Гаранцията обаче не може да бъде по-малка от 5 EUR/100 kg.
Размерът на възстановяването, посочен в първата алинея, е изчисленият за цялото количество на съответния продукт размер, освен при млечните продукти, съдържащи добавена захар.
За млечните продукти, съдържащи добавена захар, размерът на възстановяването, посочен в първата алинея, е равен на общото количество на съответния продукт, умножено по процента на възстановяването, приложим за килограм млечен продукт.
Член 10
1. Лицензиите за износ с предварително фиксирано възстановяване се издават на петия работен ден след деня на подаване на заявленията, при условие че за количествата, за които са подадени заявления за лицензии, е представена информация в съответствие с член 9, параграф 1 от Регламент (ЕО) № 562/2005 на Комисията (16) и при условие че не са приети мерките, посочени в параграф 2, букви а) и б) от настоящия член.
2. Когато издаването на лицензии за износ би довело или вероятно би довело до надвишаване на наличните бюджетни суми или до изчерпване на максималните количества, които може да бъдат изнесени с възстановяване, през въпросния 12-месечен период или през по-кратък период, който се определя съгласно член 11 от настоящия регламент, като се вземе предвид член 169 от Регламент (ЕО) № 1234/2007, или не би позволило продължаване на износа през останалата част от периода, Комисията - без помощ от комитета по член 195, параграф 1 от посочения регламент - може:
а)
да приложи коефициент на разпределение за количествата, за които са подадени заявления;
б)
да отхвърли част или всички подадени заявления, за които все още не са издадени лицензии за износ;
в)
да прекрати временно приемането на заявления за лицензии за не повече от пет работни дни; периодът на временното прекратяване може да се удължи в съответствие с процедурата, посочена в член 195, параграф 2 от Регламент (ЕО) № 1234/2007.
Когато коефициентът, посочен в буква а) от първата алинея, е по-малък от 0,4, заявителите могат в срок от три работни дни от публикуването на решението за определяне на коефициента да поискат анулиране на заявленията им за лицензии и освобождаване на гаранцията.
В случая по буква в) от първата алинея заявленията за лицензии, подадени през периода на временното прекратяване, са невалидни.
Мерките, посочени в първата алинея, могат да бъдат прилагани или изменяни по категории продукти и по местоназначения или групи местоназначения.
За целите на първата алинея се взема предвид - по отношение на въпросния продукт - сезонният характер на търговията, пазарната ситуация и по-специално тенденциите при пазарните цени и създалите се в резултат на това условия за износ.
3. Мерките, посочени в параграф 2, може да се приемат и когато заявленията за лицензии за износ се отнасят за количества, които надвишават или могат да надвишат обичайните налични количества за едно местоназначение или за една група местоназначения, и издаването на исканата лицензия би създало риск от спекулации, нарушаване на конкуренцията между операторите или смущаване на съответната търговия или на пазара на Общността.
4. При отхвърляне на заявления за лицензии или намаляване на количествата, за които са подадени заявления, незабавно се освобождава гаранцията за всички количества, заявленията за които не са приети.
Член 11
Когато цялото количество, за което са подадени заявления за лицензии, е такова, че има опасност от ранно изчерпване на максималните количества, които може да се изнесат с възстановяване през въпросния 12-месечен период, в съответствие с процедурата по член 195, параграф 2 от Регламент (ЕО) № 1234/2007 може да се вземе решение упоменатите максимални количества да се разпределят за периоди, които следва да бъдат определени.
Член 12
Когато изнесеното количество надвишава количеството, отбелязано в лицензията, за превишението не се изплаща възстановяване.
За целта в клетка 22 от лицензиите се вписва текстът „Изплащането на възстановяване се ограничава до количеството, отбелязано в клетки 17 и 18“.
Член 13
Член 10 не се прилага за издаването на лицензии за износ за доставки на хранителни помощи съгласно член 10, параграф 4 от Споразумението за селското стопанство.
Член 14
1. За млечните продукти с добавена захар възстановяването е равно на сбора от следните компоненти:
а)
компонент, отразяващ количеството на млечния продукт;
б)
компонент, отразяващ количеството на добавената захароза, до 43 % максимално тегловно съдържание на захароза в целия продукт.
2. Компонентът, посочен в параграф 1, буква а), се изчислява, като фиксираният размер на възстановяването се умножи по процентното съдържание на мляко в целия продукт.
3. Компонентът, посочен в параграф 1, буква б), се изчислява, като съдържанието на захароза - до максимум 43 % - се умножи по основния размер на възстановяването, приложим в деня на подаване на заявлението за лицензия, за продуктите, изброени в част III, буква в) от приложение I към Регламент (ЕО) № 1234/2007.
Член 15
1. Заявленията за лицензии за износ за мляко и млечни продукти, изнасяни под формата на продукти с код по КН 0406 30 съгласно член 12, параграф 5, буква в) от Регламент (ЕО) № 612/2009, се придружават от копие от разрешението за използване на съответния митнически режим.
2. В клетка 20 от заявленията за лицензии и лицензиите за износ на мляко и млечни продукти, посочени в параграф 1, се съдържа позоваване на настоящия член.
3. Държавите-членки предприемат необходимите мерки съгласно митническия режим, посочен в параграф 1, за установяване и проверка на качеството и количеството на продуктите, споменати в посочения параграф, за които се иска възстановяване, и за прилагане на разпоредбите относно правото на възстановяване.
ГЛАВА III
СПЕЦИАЛНИ ПРАВИЛА
РАЗДЕЛ 1
Износ за Канада
Член 16
1. За износ на сирена за Канада в рамките на квотата, посочена в Споразумението между Европейската общност и Канада, одобрено с Решение 95/591/ЕО, се изисква лицензия за износ.
2. Приемат се само заявления за лицензии, в които заявителите:
а)
декларират писмено, че целият материал, който попада в обхвата на глава 4 от Комбинираната номенклатура и е използван за производството на продуктите, включени в тяхното заявление, е произведен изцяло в рамките на Общността;
б)
писмено се задължават при поискване от страна на компетентните органи да представят всякаква допълнителна документация, която тези органи считат за необходима за издаването на лицензиите, и да приемат при необходимост извършването от упоменатите органи на проверки на счетоводството и обстоятелствата, свързани с производството на съответните продукти.
Член 17
В заявленията за лицензии и в лицензиите се вписва:
а)
в клетка 7 - текстът „КАНАДА - СА“;
б)
в клетка 15 - шестцифреното описание на стоките в съответствие с Комбинираната номенклатура за продуктите с кодове по КН 0406 10, 0406 20, 0406 30 и 0406 40 и осемцифреното описание на стоките за продуктите с код по КН 0406 90. В клетка 15 от заявленията за лицензии и лицензиите не може да се съдържат повече от шест продукта, описани по такъв начин;
в)
в клетка 16 - осемцифреният код по КН и количеството в килограми за всеки от продуктите, посочени в клетка 15. Лицензията е валидна само за продуктите и количествата, посочени по този начин;
г)
в клетки 17 и 18 - общото количество на продуктите, посочени в клетка 16;
д)
в клетка 20 - един от следните текстове според случая:
-
„Сирена, предназначени за директен износ за Канада. Член 16 от Регламент (ЕО) № 1187/2009. Квота за … (година)“,
-
„Сирена, предназначени за директен износ за Канада/за износ през Ню Йорк за Канада. Член 16 от Регламент (ЕО) № 1187/2009. Квота за … (година)“.
Когато сиренето се превозва за Канада през трети държави, трябва да се отбележат съответните трети държави вместо Ню Йорк или заедно с Ню Йорк;
е)
в клетка 22 - текстът „без възстановяване при износ“.
Член 18
1. Лицензиите се издават веднага след подаването на заявленията, които отговарят на изискванията. По искане на заявителя се издава заверено копие на лицензията.
2. Лицензиите са валидни от датата на тяхното издаване по смисъла на член 22, параграф 1 от Регламент (ЕО) № 376/2008 до 31 декември след тази дата.
Лицензиите, издадени от 20 декември до 31 декември, обаче са валидни от 1 януари до 31 декември следващата година. В такъв случай упоменатата следваща година трябва да се отбележи в клетка 20 от заявленията за лицензии и лицензиите в съответствие с член 17, буква д) от настоящия регламент.
Член 19
1. Лицензиите за износ, представени на компетентния орган за извършване на вписванията и одобрение в съответствие с член 23 от Регламент (ЕО) № 376/2008, може да се използват само за една декларация за износ. Лицензиите не може да се използват отново след представяне на декларацията за износ.
2. Притежателите на лицензии за износ осигуряват представянето на заверено копие от лицензията за износ на компетентния канадски орган, когато се подава заявление за лицензия за внос.
3. Чрез дерогация от член 8 от Регламент (ЕО) № 376/2008 лицензии не се прехвърлят.
Член 20
Глава II не се прилага.
РАЗДЕЛ 2
Износ за Съединените щати
Член 21
В съответствие с процедурата по член 195, параграф 2 от Регламент (ЕО) № 1234/2007 може да се вземе решение за извършване на износ на продукти с код по КН 0406 за Съединените щати като част от следните квоти:
а)
допълнителната квота съгласно Споразумението за селското стопанство;
б)
тарифните квоти, произтичащи първоначално от Токийския кръг и предоставени от Съединените щати на Австрия, Финландия и Швеция в списък ХХ от Уругвайския кръг;
в)
тарифните квоти, произтичащи първоначално от Уругвайския кръг и предоставени на Чешката република, Унгария, Полша и Словакия от Съединените щати в списък ХХ от Уругвайския кръг.
Член 22
1. За износа на сирена за Съединените щати в рамките на квотите по член 21 се изисква представяне на лицензия за износ в съответствие с настоящия раздел.
В клетка 16 от заявленията за лицензии и лицензиите се отбелязва осемцифреният продуктов код от Комбинираната номенклатура. Лицензиите обаче са валидни за продукти с всякакви други кодове в рамките на код по КН 0406.
2. Операторите могат да подават заявления в срок, който се определя в решението по член 21, за лицензии за износ на продуктите, посочени в упоменатия член, през следващата календарна година, при условие че предоставят гаранция в съответствие с член 9.
3. Заявителите за лицензии за износ за групите продукти и квотите, идентифицирани с кодове 16-, 22-Токио, 16-, 17-, 18-, 20- и 21-, 22-Уругвай, 25-Токио и 25-Уругвай в решението, посочено в член 21, представят доказателства, че са изнасяли въпросните продукти за Съединените щати поне през една от предходните три години и че определеният от тях вносител е дъщерно дружество на заявителя.
Доказателството за извършване на търговия в съответствие с първата алинея се представя в съответствие с член 5, втори параграф от Регламент (ЕО) № 1301/2006 на Комисията (17).
4. Лицата, подаващи заявления за лицензии за износ, посочват в заявленията:
а)
названието на продуктовата група, обхваната от квотата на Съединените щати в съответствие с допълнителни бележки 16-23 и 25 в глава 4 от Хармонизираната тарифа на Съединените щати;
б)
наименованията на продуктите в съответствие с Хармонизираната тарифа на Съединените щати;
в)
името и адреса на вносителя в Съединените щати, определен от заявителя.
5. Заявленията за лицензии за износ се придружават от сертификат от определения вносител, с който се удостоверява, че вносителят отговаря на действащите в Съединените щати правила относно издаването на лицензии за внос за продуктите по член 21.
Член 23
1. Когато заявленията за лицензии за износ за група продукти или квота по член 21 надвишават наличното количество за въпросната година, Комисията прилага еднакъв коефициент на разпределение към заявените количества.
Сумата, получена в резултат на прилагането на коефициента на разпределение, се закръглява надолу с точност до килограм.
За количества, заявленията за които са отхвърлени, или за количествата, надвишаващи разпределените, гаранциите се освобождават изцяло или частично.
2. Когато в резултат на прилагането на коефициента на разпределение би трябвало да се разпределят лицензии за по-малко от 10 тона на заявление, съответните налични количества се предоставят от съответната държава-членка чрез теглене на жребий по квоти. Държавата-членка тегли жребий за лицензиите по партиди по 10 тона всяка между заявителите, на които биха били предоставени по-малко от 10 тона в резултат на прилагането на коефициента на разпределение.
Количествата под 10 тона, останали след определянето на партидите, се разпределят поравно между партидите от по 10 тона преди тегленето на жребий.
Когато в резултат на прилагането на коефициента на разпределение би останало количество под 10 тона, то се счита за една партида.
Гаранцията за заявленията, които не са между спечелилите при разпределението чрез теглене на жребий, се освобождават незабавно.
3. Когато заявленията за лицензии са подадени за количества от дадения продукт, които не надвишават квотите по член 21 за съответната година, Комисията може да разпредели останалите количества на заявителите пропорционално на заявените от тях количества чрез прилагането на коефициент на разпределение.
В такъв случай операторите уведомяват компетентния орган за допълнителното количество, което приемат, в срок от една седмица от публикуването на коригирания коефициент на разпределение и предоставената гаранция съответно се увеличава.
Член 24
1. Имената на определените вносители, посочени в член 22, параграф 4, буква в), се съобщават от Комисията на компетентните органи в Съединените щати.
2. В случаите, когато на определения вносител не е предоставена лицензия за внос за съответните количества при обстоятелства, които не пораждат съмнение за добросъвестността на оператора, представящ сертификата по член 22, параграф 5, операторът може да получи разрешение от държавата-членка да определи друг вносител, при условие че той е включен в списъка, предаден на компетентните органи в Съединените щати в съответствие с параграф 1 от настоящия член.
Държавата-членка информира Комисията възможно най-бързо за смяната на определения вносител, а Комисията уведомява за промяната компетентните органи в Съединените щати.
Член 25
Лицензии за износ се издават до 15 декември през годината, предхождаща годината на квотата, за количествата, за които са разпределени лицензиите.
Лицензиите са валидни от 1 януари до 31 декември през годината на квотата.
В клетка 20 от заявлението за лицензия и в лицензията се вписва следният текст:
„За износ за Съединените американски щати: Квота за … (година) - глава III, раздел 2 от Регламент (ЕО) № 1187/2009“
Лицензиите, издадени съгласно настоящия член, са валидни само за износа, посочен в член 21.
Гаранциите за лицензиите за износ се освобождават при представянето на доказателството, посочено в член 32, параграф 2 от Регламент (ЕО) № 376/2008, заедно с транспортния документ, посочен в член 17, параграф 3 от Регламент (ЕО) № 612/2009, в който като местоназначение са посочени Съединените щати.
Член 26
Прилага се глава II, с изключение на членове 7 и 10.
РАЗДЕЛ 3
Износ за Доминиканската република
Член 27
1. За износ на мляко на прах за Доминиканската република в рамките на квотата, предвидена в допълнение 2 към приложение III към Споразумението за икономическо партньорство между държавите от КАРИФОРУМ и Европейската общност и нейните държави-членки, се изисква пред компетентните органи на Доминиканската република да се представи заверено копие от лицензията за износ, издадена в съответствие с настоящия раздел, и копие от декларацията за износ за всяка пратка с надлежните вписвания.
2. При издаването на лицензии за износ приоритет има млякото на прах със следните продуктови кодове от номенклатурата за възстановяванията:
-
0402 10 11 9000,
-
0402 10 19 9000,
-
0402 21 11 9900,
-
0402 21 19 9900,
-
0402 21 91 9200,
-
0402 21 99 9200.
Продуктите трябва да са произведени изцяло в рамките на Общността. По искане на компетентните органи заявителите представят всякаква допълнителна документация, считана от компетентните органи за необходима за издаването на лицензии, и приемат при необходимост извършването от упоменатите органи на проверки на счетоводството и обстоятелствата, свързани с производството на съответните продукти.
Член 28
1. Квотата, посочена в член 27, параграф 1, е в размер на 22 400 тона за 12-месечен период, започващ на 1 юли. Квотата се разделя на две части:
а)
първата част, в размер на 80 % или 17 920 тона, се разпределя между износителите от Общността, които могат да докажат, че са изнасяли продуктите по член 27, параграф 2 за Доминиканската република поне през три от четирите календарни години, предхождащи срока за подаване на заявления;
б)
втората част, в размер на 20 % или 4 480 тона, се запазва за заявители, които са различни от посочените в буква а) и които могат да докажат към момента на подаване на заявлението, че са участвали най-малко 12 месеца в търговски операции с трети държави с млечните продукти, изброени в глава 4 от Комбинираната номенклатура, и са регистрирани за целите на данъка върху добавената стойност (ДДС) в държава-членка.
Доказателството за извършване на търговия в съответствие с първата алинея се представя в съответствие с член 5, втори параграф от Регламент (ЕО) № 1301/2006.
2. Заявленията за лицензии за износ не могат да се отнасят за един заявител за повече от:
а)
за частта, посочена в параграф 1, буква а) - количество, равно на 110 % от общото количество продукти по член 27, параграф 2, изнесено в Доминиканската република през една от трите календарни години, предхождащи срока за подаване на заявления;
б)
за частта, посочена в параграф 1, буква б) - общо максимално количество от 600 тона.
Въпреки това износителите, които отговарят на условията за част а), имат право да подадат заявление за част б) вместо за част а).
Заявленията, по които количествата надвишават максималните количества по букви а) и б), се отхвърлят.
3. За да отговарят заявленията на условията за приемане, за един продуктов код в номенклатурата за възстановяванията може да се подаде само едно заявление за лицензия за износ, а всички заявления трябва да се подадат едновременно до компетентния орган на една-единствена държава-членка.
Заявленията за лицензии за износ отговарят на условията за приемане само когато заявителите в момента на подаване на заявленията:
а)
внасят гаранция в съответствие с член 9;
б)
за частта, посочена в параграф 1, буква а), указват количеството продукти по член 27, параграф 2, което са изнесли за Доминиканската република през една от трите календарни години, предхождащи срока по параграф 1, буква а) от настоящия член, и могат да докажат това пред компетентния орган на съответната държава-членка. За тази цел операторът, чието име е вписано в съответната декларация за износ, се счита за износител;
в)
за частта, посочена в параграф 1, буква б), могат да докажат пред компетентния орган в съответната държава-членка, че отговарят на предвидените в посочената разпоредба условия.
Член 29
Заявленията за лицензии се подават от 1 до 10 април всяка година за квотата, която се отнася за периода от 1 юли до 30 юни следващата година.
За целите на член 4, параграф 1 всички заявления, подадени преди крайния срок, се считат за подадени през първия ден от срока за подаване на заявления за лицензии.
Член 30
В заявленията за лицензии и лицензиите се вписват:
а)
в клетка 7 - текстът „Доминиканска република - DO“;
б)
в клетки 17 и 18 - количеството, за което се отнася заявлението или лицензията;
в)
в клетка 20 - един от текстовете, изброени в приложение III.
Лицензиите, издадени съгласно настоящия раздел, пораждат задължение за износ в Доминиканската република.
Член 31
1. Не по-късно от петия работен ден след изтичането на срока за подаване на заявления за лицензии, използвайки образеца в приложение IV, държавите-членки уведомяват Комисията - за всяка от двете части на квотата и за всеки продуктов код от номенклатурата за възстановяванията - относно количествата, за които са подадени заявления за лицензии, или съответно - че не са подадени заявления.
Преди издаване на лицензиите държавите-членки проверяват по-специално дали информацията, посочена в член 27, параграф 2 и член 28, параграфи 1 и 2, е вярна.
Ако се установи, че информация, предоставена от оператор, на когото е издадена лицензия, е невярна, лицензията се анулира, а гаранцията се задържа.
2. Комисията решава възможно най-бързо в каква степен може да бъдат предоставени лицензии за количествата, за които са подадени заявления, и информира държавите-членки за решението си.
Ако общите количества, за които са подадени заявления за лицензии за една от двете части на квотата, надвишават количествата, посочени в член 28, параграф 1, Комисията определя коефициент на разпределение. Сумата, получена в резултат на прилагането на коефициента на разпределение, се закръглява надолу с точност до килограм.
Ако в резултат на прилагането на коефициента на разпределение се е получило количество за един заявител, което е по-малко от 20 тона, заявителите могат да оттеглят заявленията си. В такива случаи те уведомяват компетентния орган в срок от три работни дни от публикуването на решението на Комисията. Гаранцията се освобождава незабавно. Компетентният орган уведомява Комисията в срок от осем работни дни от публикуването на решението какви са количествата, за които са били оттеглени заявленията и за които гаранцията е била освободена.
Когато общото количество, за което са подадени заявления за лицензии, е по-малко от наличното количество за въпросния период, Комисията разпределя останалото количество въз основа на обективни критерии, отчитайки по-специално заявленията за лицензии за всички продукти с кодове по КН 0402 10, 0402 21 и 0402 29.
Член 32
1. Лицензии се издават по искане на оператора не по-рано от 1 юни и не по-късно от 15 февруари следващата година. Те се издават само на оператори, чиито заявления за лицензии са включени в уведомлението по член 31, параграф 1.
До края на февруари най-късно, използвайки образеца в приложение V, държавите-членки уведомяват Комисията - за двете части на квотата - относно количествата, за които не са издадени лицензии.
2. Лицензиите за износ, издадени в съответствие с настоящия раздел, са валидни от деня на действителното им издаване по смисъла на член 22, параграф 2 от Регламент (ЕО) № 376/2008 до 30 юни през годината на квотата, за която е подадено заявлението за лицензия.
3. Гаранцията се освобождава само в един от следните случаи:
а)
при представянето на доказателството по член 32, параграф 2 от Регламент (ЕО) № 376/2008 заедно с транспортния документ по член 17, параграф 3 от Регламент (ЕО) № 612/2009, в който като местоназначение е посочена Доминиканската република;
б)
за количествата, обхванати от заявления, за които не може да се издаде лицензия.
Гаранцията за количествата, които не са изнесени, се задържа.
4. Чрез дерогация от член 8 от Регламент (ЕО) № 376/2008 лицензии не се прехвърлят.
5. В срок до 31 август всяка година компетентният орган в държавата-членка уведомява Комисията, като използва примерния формуляр в приложение VI и по отношение на предходния 12-месечен период по член 28, параграф 1, за следните количества, разпределени по продуктови кодове от номенклатурата за възстановяванията:
-
разпределеното количество,
-
количеството, за което са издадени лицензии,
-
изнесеното количество.
Член 33
1. Прилага се глава II, с изключение на членове 7, 9 и 10.
2. Предаването на информация от държавите-членки, предвидено в настоящия раздел, се извършва по електронен път съгласно указанията на Комисията към държавите-членки.
ГЛАВА IV
ЗАКЛЮЧИТЕЛНИ РАЗПОРЕДБИ
Член 34
1. Регламент (ЕО) № 1282/2006 се отменя.
Въпреки това той продължава да се прилага за лицензиите за износ, за които са подадени заявления преди 1 януари 2010 г.
2. Позоваванията на Регламент (ЕО) № 1282/2006 се считат за позовавания на настоящия регламент и се четат в съответствие с таблицата на съответствията в приложение VIII.
Член 35
Настоящият регламент влиза в сила на третия ден след публикуването му в Официален вестник на Европейския съюз.
Той се прилага за лицензиите за износ, за които се подават заявления след 1 януари 2010 г.
По искане на заинтересования оператор, което се подава след датата на влизане на настоящия регламент в сила, но преди 1 май 2010 г., член 6 се прилага за лицензиите, издадени от 30 януари 2009 г. насам.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на, 27 ноември 2009 година.